د افغانستان نهه ولایتونه هېڅ خبریاله نلري- سروې
د افغان خبریالانو د خوندیتوب کمېټه په رسنیو کې د ښځینه کار کوونکو د ۱۸ سلنې کمېدو خبر ورکوي.
د دغې کمېټې د یوې سروې په اساس د افغانستان په نهو ولایتونو کې هېڅ یوه خبریاله کار نکوي. د یادې کمېټې د جندر د برخې مسؤلې وحیدې فیضي نن دوشنبه د مارچ اتمه (کب ۱۸) امریکا غږ ته وویل چې یادې کمېټې د ۳۴ ولایتونو په ۹۰ فعاله رسنیو کې د ښځینه کار کوونکو د حضور په اړه سروې کړې ده. وايي سروې په دغه هیواد کې د خبریالانو د بد وضعیت په ډاګه کوي. نوموړې زیاته کړه: "د دغې سروې مطابق، د رسنیو ۳۰۰ ښځینه خبریالانو او کار کوونکو د امنیتي ګواښونو، په ځانګړي ډول هدفي بریدونو، د کرونا ویروس له امله د رسنیو مالي ستونزو، د کمو معاشاتو او ځينو نورو ستونزو له امله خپلې دندې پريښي دي." د افغان خبریالانو د خوندیتوب کمېټې شمېرې ښيي چې د ۱۳۹۹ کال په لومړیو شپږو میاشتو کې ۱۶۷۸ افغان مېرمنو د رسنیو په بېلابېلو برخو کې کار کاوه، خو اوس دغه شمېرې ۱۳۷۷ ته راټیټه شوې دي. وحیدې فیضي وویل چې د یادو ۱۳۷۷ ښځینه کار کوونکو له ډلې یوازې ۳۲۱ یې خبریالانې دي او پاتې په نورو برخو کې کار کوي. د نوموړې په وینا په کابل، هرات او بلخ هغه ولایتونو دي چې نسبت نورو ولایتونو پکې زیاتو ښځينه خبریالانې کار کوي. د هغې په وینا نهه نور غور، نیمروز، سرپل، لغمان، پروان، کاپیسا، ارزګان، میدان وردګ او لوګر هغه ولایتونه دي چې هېڅ ښځینه خبریاله پکې کار نه کوي، بلکې ښځې د رسنیو په نورو برخو کې کار کوي. د افغان خبریالانو د خوندیتوب کمېټې د جندر د برخې مسؤلې وویل: "د افغانستان په پنځو ولایتونو چې هغه کې نورستان، کونړ، پکتیا، پکتیکا او زابل شامل دي هېڅ‌ ښځه په رسنیو کې کار نه کوي، یوازې په لوګر ولایت کې یوه ښځه د رسنیو په نورو برخو کې کار کوي." دا په داسې حال کې ده چې روانه میاشت په ننګرهار کې د انعکاس خصوصي تلویزیون درې خبریالانې د ناڅرګندو کسانو په برید کې ووژل شوې. د افغان خبریالانو د خوندیتوب کمېټه وايي چې په وران کال کې څلور ښځينه خبریالانې او رسنیو کار کوونکې په دغه هیواد کې وژل شوي دي.